  Майя Бывальцева Выль фельдшер-акушер пункт усьтӥськиз Юкаменск ёросысь Шафеево гуртын 29-тӥ гудырикошконэ. Со элькунын ар пумозь усьтыны чаклам 25 ФАП-ъёс пӧлысь нырысетӥез луиз. «Тӥляд трос пенсионеръёсты. Ветеранъёс, но соос гинэ ӧвӧл, эмчиослэн но фельдшеръёслэн юрттэтсылы кулэясько. Соослэн ӟечлыко эмъюрттэт басьтэмзы потэ, кытын ке ёрос центрын яке карын ӧвӧл — ас доразы, кытын соослэн выжыоссы, кытын ваньмыз асьсэлэн», — вераз улосвыллэн тӧроез Александр Соловьёв. ФАП-ын вань калыкез кутон висъет, процедураос ортчытон но нылкышноосты учкон кабинетъёс, возьман висъет. Шафеевоысь фельдшер Раиль Арасланов пусйиз, выль фельдшер-акушер пунктын вань кардиограф, выль холодильник, выль гинекологи кресло, ваньмыз со гуртысь висисьёсын ужез капчигес кароз. Кызьы ивортӥз улосвылысь тазалыкез утёнъя министр Алесей Чуршин, 7-тӥ куарусёнэ Яр ёросысь Бармашур гуртын ФАП усьтӥськоз. Нялтас вераса, вуоно арын элькунын 50 пала таӵе пунктъёсты усьтыны чакламын. Тегъёс: Тазалык Удмуртия АлексейЧуршин АлександрСоловьёв тазалыкезутён Юкаменск  